钦定古今图书集成/明伦汇编/官常典/第198卷 > 高颎
## 钦定古今图书集成/明伦汇编/官常典/第198卷 > 高颎

按《隋书》本传，“颎字昭元，一名敏，自云渤海蓨人也。父
宾，背齐归周，大司马独孤信引为寮佐，赐姓独孤氏。
及信被诛，妻子徙蜀，文献皇后以宾父之故吏，每往
来其家。宾后官至鄀州刺史。及颎贵，赠礼部尚书，渤
海公。颎少明敏，有器局，略涉书史，尤善词令。初，孩孺
时，家有柳树，高百尺许，亭亭如盖，里中父老曰：‘此家
当出贵人’。”年十七，周齐王宪引为记室。武帝时，袭爵
武阳县伯，除内史上士，寻迁下大夫。以平齐功，拜开
府。寻从越王盛击隰州叛胡，平之。高祖得政，素知颎
彊明，又习兵事，多计略，意欲引之入府。遣邗国公杨
惠谕意，颎承旨欣然曰：“愿受驱驰，纵令公事不成，颎
亦不辞灭族。”于是为相府司录。时长史郑译、司马刘
昉，并以奢纵被疏，高祖弥属意于颎，委以心膂。尉迥
之起兵也，遣子惇率步骑八万，进屯武陟。高祖令韦
孝宽击之，军至河阳，莫敢先进。高祖以诸将不一，令
崔仲方监之。仲方辞父在山东。时颎又见刘昉、郑铎
并无去意，遂自请行，深合上旨，遂遣颎。颎受命便发，
遣人辞母云：“忠孝不可两兼。”歔欷就路。至军，为桥于
沁水。贼于上流纵大筏，颎预为木狗以御之。既度，焚
桥而战，大破之，遂至邺下。与迥交战，仍共宇文忻、李
询等设策，因平尉迥。军还，侍宴于卧内，上撤御帷以
赐之，进位柱国，改封义宁县公，迁相府司马，任寄益
隆。高祖受禅，拜尚书左仆射，兼纳言，进封渤海郡公，
朝臣莫与为比，上每呼为独孤而不名也。颎深避权
势，上表逊位，让于苏威。上欲成其美，听解仆射。数日上曰：“苏威高蹈前朝，颎能推举。吾闻进贤受上赏，宁
可令去官？”于是命颎复位。俄拜左卫大将军，本官如
故。时突厥屡为寇患，诏颎镇遏缘边。及还，赐马百馀
匹，牛羊千计。领新都大监，制度多出于颎。“颎每坐朝
堂北槐树下以听事。其树不依行列，有司将伐之，上
特命勿去，以示后人”，其见重如此。又拜左领军大将
军，馀官如故。母忧去职。二旬，起令视事，颎流涕辞让，
优诏不许。开皇二年，长孙览、元景山等伐陈，令颎节
度诸军。会陈宣帝薨，颎以礼不伐丧，奏请班师。萧岩
之叛也，诏颎绥集江、汉，甚得人和。上尝问颎取陈之
策，颎曰：“江北地寒，田收差晚；江南土热，水田早熟。量
彼收获之际，微征士马，声言掩袭，彼必屯兵御守，足
得废其农时。彼既聚兵，我便解甲。再三若此，贼以为
常。后更集兵，彼必不信。犹豫之顷，我乃济师，登陆而
战，兵气益倍。又江南土薄，舍多竹茅，所有储积，皆非
地窖。密遣行人，因风纵火，待彼修立，复更烧之，不出
数年，自可财力俱尽。”上行其策，由是陈人益敝。九年，
晋王广大举伐陈，以颎为元帅长史，三军谘禀，皆取
断于颎。及陈平，晋王欲纳陈主宠姬张丽华，颎曰：“武
王灭殷，戮妲己。今平陈国，不宜取。”丽华乃命斩之，王
甚不悦。及军还，以功加授上柱国，进爵齐国公，赐物
九千段，定食千乘，县千五百户。上因劳之曰：“公伐陈
后，人言公反，朕已斩之，君臣道合，非青蝇所间也。”颎
又逊位，诏曰：“公识鉴通远，器略优深，出参戎律，廓清
淮海，入司禁旅，实委心腹。自朕受命，常典机衡，竭诚
陈力，心迹俱尽。此则天降良辅，翊赞朕躬，幸无词费
也。”其优奖如此。是后，右卫将军庞晃及将军卢贲等，
前后短颎于上，上怒之，皆被疏黜。因谓颎曰：“独孤公
犹镜也，每被磨莹，皎然益明。”未几，尚书都事姜晔、楚
州行参军李君才并奏称“水旱不调，罪由高颎，请废
黜之。”二人俱得罪而去，亲礼逾密。上幸并州，留颎居
守。及上还京，赐缣五千匹，复赐行宫一所，以为庄舍。
其夫人贺拔氏寝疾，中使顾问，络绎不绝。上亲幸其
第，赐钱百万，绢万匹，复赐以千里马。上尝从容命颎
与贺若弼言及平陈事，颎曰：“贺若弼先献十策，后于
蒋山苦战破贼，臣文吏耳，焉敢与大将军论功。”帝大
笑，时论嘉其有让。寻以其子表仁取太子勇女，前后
赏赐不可胜计。时荧惑入太微，犯左执法。术者刘晖
私言于颎曰：“天文不利，宰相可修德以禳之。”颎不自
安，以晖言奏之，上厚加赏慰。突厥犯塞，以颎为元帅，
击贼，破之。又出白道，进图入碛，遣使请兵。近臣缘此
言颎欲反，上未有所答，颎亦破贼而还。时太子勇失
爱于上，潜有废立之意，谓颎曰：“晋王妃有神凭之言，
王必有天下，若之何？”颎长跪曰：“长幼有序，其可废乎！”
上默然而止。独孤皇后知颎不可夺，阴欲去之。初，夫
人卒，后言于上曰：“高仆射老矣，而丧夫人，陛下何能
不为之娶？”上以后言谓颎，颎流涕谢曰：“臣今已老，退
朝之后，唯斋居读佛经而已。虽陛下垂哀之深，至于
纳室，非臣所愿。”上乃止。至是，颎爱妾产男，上闻之极
欢，后甚不悦。上问其故，后曰：“陛下当复信高颎邪？始
陛下欲为颎娶，颎心存爱妾，面欺陛下。今其诈已见，
陛下安得信之！”上由是疏颎。会议伐辽东，颎固谏不
可，上不从，以颎为元帅长史，从汉王征辽东，遇霖潦
疾疫，不利而还。后言于上曰：“颎初不欲行，陛下彊遣
之，妾固知其无功矣。”又上以汉王年少，专委军于颎，
颎以任寄隆重，每怀至公，无自疑之意。谅所言多不
用，甚衔之。及还，谅泣言于后曰：“儿幸免高颎所杀。”上
闻之，弥不平。俄而上柱国王世积以罪诛，当推核之
际，乃有宫禁中事，云于颎处得之。上欲成颎之罪，闻
此大惊怒。上柱国贺若弼、吴州总管宇文㢸、刑部尚
书薛胄、民部尚书斛律孝卿、兵部尚书柳述等明颎
无罪，上逾怒，皆以之属吏。自是朝臣莫敢言者。颎竟
坐免，以公就第。未几，上幸秦王俊第，召颎侍宴。颎歔
欷悲不自胜，独孤皇后亦对之泣，左右皆流涕。上谓
颎曰：“朕不负公，公自负也。”因谓侍臣曰：“我于高颎胜
儿子，虽或不见，常似目前。自其解落，暝然忘之。如本
无高颎，不可以身要君，自云第一也。”顷之，颎国令上
颎阴事，称其子表仁谓颎曰：“司马仲达初托疾不朝，
遂有天下，公今遇此焉，如非福。”于是上大怒，囚颎于
内史省而鞫之。宪司复奏颎他事，云：沙门真觉尝谓
颎云：“明年国有大丧。”尼令晖复云：“十七、十八年，皇帝
有大厄，十九年不可过。”上闻而益怒，顾谓群臣曰：“帝
王岂可力求！孔子以大圣之才，作法垂世，宁不欲大
位邪？天命不可耳。颎与子言，自比晋帝，此何心乎？”有
司请斩颎。上曰：“去年杀虞庆，则今兹斩王世积。如更
诛颎，天下其谓我何？”于是除名为民。颎初为仆射，其
母诫之曰：“汝富贵已极，但有一斫头耳，汝宜慎之！”颎
由是常恐祸变及此。颎欢然无恨色，以为得免于祸。
炀帝即位，拜为太常。时诏收周、齐故乐人及天下散
乐，颎奏曰：“此乐久废，今若征之，恐无识之徒，弃本逐

亡，殷鉴不遥，安可复尔。”时帝遇启民可汗，恩礼过厚，
颎谓太府卿何稠曰：“此虏颇知中国虚实，山川险易，
恐为后患。”复谓观、王雄曰：“近来朝廷殊无纲纪。”有人
奏之。帝以为谤讪朝政，于是下诏诛之，诸子徙边。颎
有文武才略，明达世务，及蒙任寄之后，竭诚尽节，进
引贞良，以天下为己任。苏威、杨素、贺若弼、韩擒虎等
皆颎所推荐，各尽其用，为一代名臣。自馀立功立事
者，不可胜数。当朝执政将二十年，朝野推服，物无异
议，治致昇平，颎之力也。论者以为真宰相。及其被诛，
天下莫不伤惜，至今称冤不已。所有奇策密谋及损
益时政，颎皆削槁，世无知者。